उस मैहलै दी कला ते कारीगरी दिक्खियै ओ हरान ते होए गै उनें गी रोह् बी मता चढ़ेया। जित्थे छड़े चोल राजें गी बौहना चाही दा हा उत्थें कोई बाहरा दा आइयै मल्लो मैहता बनी जा तां रोहै आली गल्ल नईं होर केह् होऐ? दौने गी मैह्लै दे इक पसारे इच आनियै खडेरी दित्ता गेया। कन्नू आले अन्दरा दा किश गल्लें बातें दी कनसो लग्गा दी ही। मरदै दी बाज बड़ी गंभीर ही ते मते बारी सुनचोआ दी ही ते इक नौजवान कुड़ी दी मिट्ठी मिटटी खड़खड़ांदी गल्ल बात बी बिच बिच सनोचा दी ही। पोन्नन गी इक त्री बाज बी सनोचा दी ही ते ओ सुनियै ओ हरान परेशान होई गेया जे ए बाज मारप्प भूपति दी ही। ओ बड़ा दीन हीन होइयै बिच बिच किश आखा दा हा। घरा टुरदे होई पोन्नन ते चल्ली नै ए अनुमान लाया हा जे चक्करवर्ती हुन्दे खलाफ जेड़ा षडयन्तर ते बद्रोह होआ हा ओदे बारै किश पुच्छने गितै उनें गी सद्देया गेया होना ऐ। सारी बत्ता ओ इऐ गल्लां करदे आये हे। जे पुच्छगिच्छ बेल्लै ओ बड़े साहस ते हिम्मत कन्ने मान बधाने आले सुरै च जवाब देङन। ते अपना पिछला कलैंक धोई ओड़ङण। हुन जिसलै उनें मार्पप भूपति दी बाज सुनी तां उन्दा अनुमान पक्का होई गेया। बल्ली नै बड़े छैहन्दे छैहन्दे सुरै च पोन्नन दे कन्नै च किश आखेया।